b'\n_START_ARTICLE_\nTekstynas\n_START_PARAGRAPH_\nTekstynas (angl. corpus, pl. corpora)  (kalbotyra)\xc2\xa0\xe2\x80\x93 pla\xc4\x8di\xc4\x85ja prasme tekstynas yra tam tikru b\xc5\xabdu organizuota tekst\xc5\xb3 sankaupa, pritaikyta kiekybinei ir (arba) kokybinei analizei, paprastai saugoma elektroniniu formatu._NEWLINE_Tekstynai pla\xc4\x8diai naudojami kalbotyroje\xc2\xa0\xe2\x80\x93 tekstyn\xc5\xb3 lingvistikoje, sociolingvistikoje, leksikografijoje, dialektologijoje, istorin\xc4\x97je kalbotyroje, diskurso analiz\xc4\x97je, pokalbio analiz\xc4\x97je \xe2\x80\x93 kur reikalinga remtis realios vartosenos duomenimis. Tekstynai naudojami statistinei kalbos fakt\xc5\xb3 analizei, hipotezi\xc5\xb3 testavimui, renkant pavartojimo atvejus, nustatant kolokacijas (da\xc5\xbenai vartojamus \xc5\xbeod\xc5\xbei\xc5\xb3 junginius) ar tikrinant kalbos taisykli\xc5\xb3 pagr\xc4\xafstum\xc4\x85. Tekstyn\xc5\xb3 duomenimis taip pat remiasi kompiuterin\xc4\x97 lingvistika, nat\xc5\xabralios kalbos atpa\xc5\xbeinimo ir automatinio vertimo \xc4\xafrankiai.\n_START_SECTION_\nTekstyn\xc5\xb3 anotavimas\n_START_PARAGRAPH_\nSiekiant palengvinti lingvistin\xc4\x99 analiz\xc4\x99, tekstynai anotuojami, t. y. tam tikrais sutartiniais \xc5\xbeenklais ar santrumpomis koduojama \xc4\xafvairi lingvistin\xc4\x97 informacija. Pavyzd\xc5\xbeiui, pa\xc5\xbeymima kurie \xc5\xbeod\xc5\xbeiai priklauso kuriai kalbos daliai (veiksma\xc5\xbeod\xc5\xbeiams, daiktavard\xc5\xbeiams, b\xc5\xabdvard\xc5\xbeiams, prieveiksmiams ir pan.) arba nurodomos j\xc5\xb3 lemos, pagrindin\xc4\x97s formos (veiksma\xc5\xbeod\xc5\xbei\xc5\xb3 bendratis, daiktavard\xc5\xbei\xc5\xb3 ar b\xc5\xabdvard\xc5\xbei\xc5\xb3 vienaskaitos vardininkas ir kt.). Kai kurie tekstynai rengiami taikant dar sud\xc4\x97tingesnius strukt\xc5\xabrin\xc4\x97s analiz\xc4\x97s lygmenis\xc2\xa0\xe2\x80\x93 nustatoma ir anotuojama morfologin\xc4\x97 \xc5\xbeod\xc5\xbei\xc5\xb3 sandara, sintaksin\xc4\x97 sakinio strukt\xc5\xabra, semantin\xc4\x97 ir pragmatin\xc4\x97 sakinio strukt\xc5\xabra._NEWLINE_Sakytin\xc4\x97s kalbos tekstynuose taip pat gali b\xc5\xabti anotuojama fonetin\xc4\x97 informacija (kalbos gars\xc5\xb3 kiekyb\xc4\x97 ir kokyb\xc4\x97, pavyzd\xc5\xbeiui, balsi\xc5\xb3 ilgumas ar \xc4\xaftemptumas, priebalsi\xc5\xb3 aspiracija ar palatalizacija), diskurso lygmens elementai (pauz\xc4\x97s, pertraukimai, persidengimai, pasitaisymai), ekstralingvistin\xc4\x97 informacija (juokas, gestai), intonacija (kylanti, krintanti) ir pan. Anotuojam\xc5\xb3 element\xc5\xb3 pasirinkimas ir anotavimo detalumas priklauso nuo to, kokiu tikslu rengiamas konkretus tekstynas.\n_START_SECTION_\nSakytin\xc4\x97s kalbos tekstynai\n_START_PARAGRAPH_\nNors tekstynuose paprastai saugomi ra\xc5\xa1ytin\xc4\x97s kalbos tekstai, ta\xc4\x8diau transkribavus garso \xc4\xafra\xc5\xa1us gali b\xc5\xabti sukurti sakytin\xc4\x97s kalbos tekstynai._NEWLINE_Sakytin\xc4\x97s kalbos tekstynai paprastai b\xc5\xabna multimodaliniai, t. y. jie apima duomen\xc5\xb3 bazes su vaizdo ar garso \xc4\xafra\xc5\xa1ais ir j\xc5\xb3 transkripcijomis, kartais \xc5\xa1alia pateikiami ir fonetin\xc4\x97s analiz\xc4\x97s (PRAAT) failai. Sakytin\xc4\x97s kalbos tekstynai b\xc5\xabna dviej\xc5\xb3 r\xc5\xab\xc5\xa1i\xc5\xb3\xc2\xa0\xe2\x80\x93 skaitomos sakytin\xc4\x97s kalbos ir spontani\xc5\xa1kos sakytin\xc4\x97s kalbos. \xc4\xae pirm\xc4\x85 grup\xc4\x99 \xc4\xafeina perskaitytos knyg\xc5\xb3 i\xc5\xa1traukos, televizijos ar radijo naujien\xc5\xb3 prane\xc5\xa1imai, perskaityti \xc5\xbeod\xc5\xbei\xc5\xb3 s\xc4\x85ra\xc5\xa1ai, skai\xc4\x8di\xc5\xb3 sekos. \xc4\xae antr\xc4\x85j\xc4\x85, spontani\xc5\xa1kos sakytin\xc4\x97s kalbos, grup\xc4\x99 \xc4\xafeina \xc4\xafvair\xc5\xabs dialogai ir pokalbiai tarp dviej\xc5\xb3 ir daugiau asmen\xc5\xb3, \xc4\xafra\xc5\xa1yti \xc5\xbemoni\xc5\xb3 pasakojimai, \xc5\xbeem\xc4\x97lapi\xc5\xb3 u\xc5\xbeduotys (kai vieno asmens pra\xc5\xa1oma pagal tam tikr\xc4\x85 \xc5\xbeem\xc4\x97lap\xc4\xaf nupasakoti keli\xc4\x85 kitam asmeniui) ir kt. Atskir\xc4\x85 grup\xc4\x99 sudaro negimtakalbi\xc5\xb3 sakytin\xc4\x97s kalbos tekstynai, kurie teikia duomen\xc5\xb3 apie u\xc5\xbesienieti\xc5\xa1k\xc5\xb3 akcent\xc5\xb3 \xc4\xafvairov\xc4\x99.'